Geen wit akteurs vir karakters van ander rasse, sê ‘The Simpsons’Die ‘The Simpsons’-karakters Homer Simpson en Apu Nahasapeemapetilon. (Foto: IMDb) Die vervaardigers van die gewilde animasiereeks The Simpsons het Vrydag aangekondig dat wit akteurs voortaan nie gebruik sal word om karakters van ander rasse te vertolk nie. Les Eisner, woordvoerder vir Fox Studios, het die nuus in ŉ verklaring bevestig. Dié besluit raak onder meer die karakter van ŉ Indiese groentehandelaar, Apu Nahasapeemapetilon, wat sedert 1989 deur die wit Amerikaanse akteur Hank Azaria vertolk word. Die rassestereotipes wat die karakter uitbeeld, word lank reeds as problematies beskou. Azaria het reeds in Januarie aangekondig dat hy, in ooreenstemming met die vervaardigers, dié rol gaan verlaat. Dr. Hibbert, ŉ swart karakter wat vertolk word deur die wit akteur Harry Shearer, sal ook deur die besluit geraak word. Shearer vertolk ook die rolle van onder meer Homer Simpson se baas, Mr. Burns, tot sy buurman Ned Flanders. Die aankondiging deur The Simpsons volg nadat Mike Henry, die wit akteur wat die rol van die gewilde swart karakter Cleveland Brown in Family Guy vertolk, op Twitter aangekondig het dat hy die rol verlaat. “Dit was ŉ eer om vir 20 jaar Cleveland in Family Guy te speel. Ek is lief vir die karakter, maar bruin of swart akteurs behoort bruin of swart karakters te vertolk. Daarom gaan ek uit die rol tree,” het Henry geskryf. The Simpsons. (Foto: IMDb)